

**ROBERT GOLDSTEIN, MD, PHD**

ស្នងការ

**KATHLEEN E. WALSH**

លេខាធិការ

**KIMBERLEY DRISCOLL**

អភិបាលរង

**MAURA T. HEALEY**

អភិបាល

ក្រសួងសុខាភិបាលសាធារណៈ រដ្ឋម៉ាសាជូសេត

**ក្រសួងសុខាភិបាល​សាធារណៈ​រដ្ឋ​ម៉ាសាជូសេត​ផ្ដល់ជូន**

**គោលការណ៍ណែនាំអំពីគន្លឹះសុវត្ថិភាពក្នុងអំឡុងពេលរដូវក្តៅ**

ទីក្រុង**បូស្ដុន** (ថ្ងៃទី 12 ខែមិថុនា ឆ្នាំ 2023) – ក្នុងពេលដែលរដូវក្តៅកាន់តែខិតជិតមកដល់ ក្រសួងសុខាភិបាល សាធារណៈ​រដ្ឋ​ម៉ាសាជូសេត​ (Massachusetts Department of Public Health, DPH) សូមក្រើនរំលឹកប្រជា ពលរដ្ឋឱ្យអនុវត្តតាមគន្លឹះសុវត្ថិភាពសាមញ្ញៗដែលបានណែនាំ ដើម្បីថែរក្សាមនុស្សគ្រប់គ្នា ជាពិសេសកុមារតូចៗ ឱ្យមានសុវត្ថិភាពក្នុងអំឡុងរដូវក្តៅនេះ។

**ការពារមិនឱ្យចៃឆ្កែខាំ**

ប្រភេទ​ចៃឆ្កែមួយចំនួន​អាច​ខាំ និង​ធ្វើឱ្យ​អ្នក​ឈឺ​ដោយ​សារជំងឺ​ដូចជា​ជំងឺ Lyme និង​ការឆ្លងមេរោគ Pawassan។ ចៃឆ្កែត្រូវបានរកឃើញញឹកញាប់បំផុតនៅកន្លែងដែលសើម មានស្មៅដុះច្រើន មានគុម្ពោតឈើក្រាស់ៗ ឬកន្លែង ដែលមានព្រៃដុះពាសពេញ រួមទាំងទីធ្លានៅខាងក្រោយផ្ទះរបស់អ្នកផងដែរ។ ពពួកចៃឆ្កែអាចតោងអ្នក តែនៅ ពេលដែលអ្នកប៉ះពាល់ពួកវាដោយផ្ទាល់ប៉ុណ្ណោះ — ពួកវាមិនអាចលោត ឬហើរបានទេ។ សូមអនុវត្តតាមជំហានទាំងនេះ ដើម្បីជួយការពារខ្លួនអ្នកមិនឱ្យចៃឆ្កែខាំ៖

* ពិនិត្យខ្លួនអ្នករកមើលក្រែងមានចៃឆ្កែម្តងក្នុងមួយថ្ងៃ — វាជារឿងសំខាន់បំផុតតែមួយគត់ដែលអ្នកអាច ធ្វើបាន។
* ប្រើថ្នាំបាញ់កម្ចាត់សត្វល្អិត (repellents) ដែលមានធាតុផ្សំសកម្មដែលបានចុះបញ្ជីដោយ EPA ហើយធ្វើតាមការណែនាំនៅលើស្លាកសញ្ញាដោយប្រុងប្រយ័ត្ន។
* ប្រសិនបើអាកាសធាតុសមស្រប សូមពាក់អាវដៃវែង មានពណ៌ស្រាល និងខោជើងវែងស៊កចូលទៅក្នុង ស្រោមជើង។ វិធីនេះនឹងការពារមិនឱ្យចៃប៉ះស្បែករបស់អ្នក និងជួយមើលឃើញចៃឆ្កែនៅលើសម្លៀក បំពាក់របស់អ្នកកាន់តែងាយស្រួល។
* បន្ទាប់​ពី​ចំណាយ​ពេល​នៅ​ខាង​ក្រៅ ការ​ងូត​ទឹក​អាច​ជួយ​លាងជម្រុះចៃឆ្កែ​មុន​នឹង​វាតោងជាប់នឹងស្បែក របស់អ្នក ហើយ​ដាក់​សម្លៀក​បំពាក់​របស់​អ្នក​ក្នុង​ម៉ាស៊ីន​សម្ងួតដោយកម្ដៅខ្ពស់​រយៈពេល 10 នាទី​អាច​ជួយ​សម្លាប់ពពួកចៃឆ្កែបាន។
* សត្វចិញ្ចឹមដែលចំណាយពេលនៅខាងក្រៅក៏ប្រឈមនឹងពពួកចៃឆ្កែផងដែរ ព្រមទាំងអាចនាំយកចៃ ទាំងនោះមកខាងក្នុងផ្ទះទៀតផង។ សូមពិភាក្សាជាមួយបសុពេទ្យរបស់អ្នក អំពីវិធីល្អបំផុតក្នុងការពារ សត្វចិញ្ចឹមរបស់អ្នកពីចៃ និងជំងឺផ្សេងទៀតដែលចម្លងពីពពួកចៃឆ្កែ។

**ការពារមិនឱ្យមូសខាំ**

ជំងឺរលាក​ខួរ​ក្បាលតំបន់​ខាងកើត (Eastern Equine Encephalitis, EEE) និងមេរោគ​វ៉េស​នៀល (West Nile virus, WNV) គឺជាជំងឺពីរប្រភេទដែលចម្លងពីមូសនិងកើតឡើងនៅរដ្ឋម៉ាសាជូសេត។ ខណៈពេលដែលមិនមាន ករណីជំងឺ EEE នៅរដ្ឋម៉ាសាជូសេតកាលពីឆ្នាំមុន មានមនុស្សប្រាំបីនាក់មានមេរោគ WNV។ ការត្រួតពិនិត្យ សកម្មភាពនិងវត្តមានរបស់មូស គឺពិតជាសំខាន់ក្នុងអំឡុងពេលរដូវក្តៅ។ DPH បង្ហោះព័ត៌មានថ្មីៗអំពីសកម្មភាព សត្វមូសពេញមួយរដូវកាលនៅលើទំព័រ [បច្ចុប្បន្នភាពវីរុសឆ្លងតាមសត្វល្អិតខាំរដ្ឋម៉ាសាជូសេត (Massachusetts Arbovirus Update)](https://www.mass.gov/info-details/massachusetts-arbovirus-update) ។

ខណៈពេលដែលហានិភ័យនៃការឆ្លងរបស់មនុស្សទៅនឹងជំងឺ EEE ឬ មេរោគ​ WNV ជាធម្មតាកើតឡើងនៅពាក់ កណ្តាលទៅដល់ចុងរដូវក្តៅ មនុស្ស​ដើរតួនាទីសំខាន់ក្នុងការការពារខ្លួនពីជំងឺទាំងនេះ ដែលអាចមានសភាពធ្ងន់ ធ្ងរណាស់។ ដើម្បីត្រៀមខ្លួនសម្រាប់រដូវមូស៖

* បង្ហូរ​ទឹកដក់​នៅខាង​ក្នុង និង​ជុំវិញ​ផ្ទះ ឬ​ទីធ្លាផ្ទះ​របស់​អ្នក​ដើម្បីបញ្ឈប់មូសពីការបង្កាត់ពូជ។
* ជួសជុលសំណាញ់បង្អួច និងទ្វាររ ដើម្បីការពារមូសមិនឱ្យចូលផ្ទះរបស់អ្នក។
* ប្រើថ្នាំបាញ់មូសដែលមានធាតុផ្សំចុះបញ្ជីដោយ EPA តាមការណែនាំ។
* ប្រសិនបើអាកាសធាតុសមស្រប សូមពាក់អាវដៃវែង ខោជើងវែង និងស្រោមជើង ដើម្បីគ្របបាំងស្បែក បន្ថែមទៀត។

សម្រាប់ព័ត៌មានបន្ថែមទាក់ទងនឹងការបង្ការពីជំងឺចម្លងពីមូសនិងចៃឆ្កែ សូមចូលទៅកាន់គេហទំព័រ [មូសនិងពពួកចៃឆ្កែ (Mosquitoes and Ticks)](https://www.mass.gov/mosquitoes-and-ticks) របស់ DPH។

**សុវត្ថិភាពទឹក និងអាងហែលទឹក**

ការលង់ទឹកគឺជាមូលហេតុចម្បងមួយនៃការស្លាប់ក្នុងចំណោមកុមារតូចៗនៅទូទាំងប្រទេស និងនៅក្នុងរដ្ឋ ម៉ាសាជូសេត ជាពិសេសអាងទឹកខាងក្រោយផ្ទះបង្កហានិភ័យខ្ពស់បំផុតសម្រាប់កុមារអាយុក្រោម 5 ឆ្នាំ។ ដើម្បីជួយការពាររបួសទាក់ទងនឹងទឹក និងការលង់ទឹក៖

* តាមមើលក្មេងៗគ្រប់ពេលវេលា ទាំងពេលដែលពួកគេនៅក្នុងទឹក និងនៅជិតទឹក។
* នៅពេលណាដែលទារក និងកុមារទើបចេះដើរតេះតះស្ថិតនៅក្នុងទឹក ឬនៅជិតទឹក ដូចជានៅក្នុងផើង ងូតទឹក មនុស្សពេញវ័យគួរតែស្ថិតក្នុងចម្ងាយជិតៗដែលអាចឈោងដៃដល់បានគ្រប់ពេលវេលា ដើម្បី "តាមមើលយ៉ាងជិតដិតនិងធានាសុវត្ថិភាព"។
* សូមបង្រៀន​ក្មេង​ៗឱ្យ​ចេះ​សុំ​ការ​អនុញ្ញាតជា​មុនសិន​ មុនពេល​ពួកគេទៅ​ជិត​ទឹក។
* មិនត្រូវជ្រមុជទឹកដោយកាយវិការក្បាលចូលទៅមុនឡើយ។
* មិនត្រូវហែល​ទឹកនៅអំឡុង​ពេល​មាន​ខ្យល់​ព្យុះ ឬ​ពេល​មាន​ផ្លេកបន្ទោឡើយ។
* ប្រើរបងដើម្បីខណ្ឌចែកផ្ទះ និងកន្លែងលេងចេញពីតំបន់អាងទឹកនៅក្នុងទីធ្លារបស់អ្នក។ ពិចារណាក្នុង ការប្រើទ្វារចាក់សោដោយស្វ័យប្រវត្តិ ឬសំឡេងរោទិ៍ដើម្បីបង្ការការចេញចូល។
* សូមយកពោងលេងទឹក បាល់ និងប្រដាប់ប្រដាក្មេងលេងផ្សេងទៀតចេញពីអាងហែលទឹកបន្ទាប់ពីប្រើរួច ដើម្បីកុំឱ្យក្មេងៗព្យាយាមឈោងចាប់របស់ទាំងនោះ។ បន្ទាប់ពីក្មេងៗហែលទឹករួចរាល់ សូមបិទមិនឱ្យពួកគេចូលក្នុងអាងទឹកវិញបានឡើយ។
* រក្សាទុកឧបករណ៍ជួយសង្គ្រោះ (ដូចជាទំពក់ការពារ ឬឧបករណ៍ការពារជីវិត) និងទូរសព្ទនៅជិតអាងហែលទឹក។
* សម្រាប់កុមារដែលមិនអាចហែលទឹកបាន សូមប្រាកដថាពួកគេពាក់អាវពោងសុវត្ថិភាពទំហំសមល្មម នឹងខ្លួនបានត្រឹមត្រូវ ជាអាវដែលបំពេញតាមស្តង់ដាសុវត្ថិភាពកំណត់ដោយឆ្មាំឆ្នេរសមុទ្រអាមេរិក។ DPH ដោយរួមសហការជាមួយ USCG បានបង្កើតវីដេអូអំពីការត្រួតពិនិត្យអាវពោងសុវត្ថិភាព ដែលអាចជួយ ធានាទំហំសមស្រប និងរបៀបពាក់ត្រឹមត្រូវ៖ <https://youtu.be/1I3VZf-NqPc>។
* មិនត្រូវប្រើប្រដាប់ក្មេងលេងដូចជា "ស្លាបហែលទឹក (water wings)” ឬ "វត្ថុ​រាង​ស៊ីឡាំង​ស្រាល​ដែល​អណ្តែត​លើ​ទឹក (noodles)” ជំនួសឱ្យអាវពោងសុវត្ថិភាពឡើយ។ របស់ទាំងនេះមិនត្រូវបានរចនាឡើង ដើម្បីរក្សាសុវត្ថិភាពអ្នកហែលទឹកទេ។

នៅកន្លែងហែលទឹកសាធារណៈ៖

* សូមជ្រើសរើសកន្លែងហែលទឹកដែលមានអ្នកជួយសង្គ្រោះ (lifeguards) ប្រសិនបើអាចធ្វើទៅបាន ហើយហែលទឹកតែនៅក្នុងតំបន់ហែលទឹកដែលបានកំណត់ប៉ុណ្ណោះ។
* មានគ្នាហែលទឹកជាមួយជានិច្ច។
* រកមើលផ្លាកសញ្ញានៅតាមឆ្នេរសមុទ្រ។ DPH ប្រមូល [ទិន្នន័យគុណភាពទឹកនៅតាមឆ្នេរ](https://www.mass.gov/beach-water-quality) និងជូនដំណឹង ដល់សាធារណជនអំពីកម្រិតបាក់តេរី ដើម្បីកាត់បន្ថយជំងឺ និងរបួសដែលទាក់ទងនឹងការហែលទឹក។
* ដឹងពីសមត្ថភាពហែលទឹករបស់អ្នក។ តាមរយៈកម្មវិធី [បង្រៀនហែលទឹក (Learn to Swim)](https://www.mass.gov/service-details/learn-to-swim) រដ្ឋនឹងផ្តល់ ជូនមេរៀនហែលទឹកដោយឥតគិតថ្លៃដល់កុមារនៅអាងទឹកដែលបានជ្រើសរើសមួយចំនួននៅទូទាំងខំមិនវែល ចាប់ពីខែកក្កដា ឆ្នាំ 2023។

ពិចារណាក្លាយជាអ្នកជួយសង្រ្គោះ៖ ខំមិនវែលកំពុងជ្រើសរើសអ្នកជួយសង្រ្គោះនៅតាមឆ្នេរទឹកសាប និងឆ្នេរ សមុទ្រ ក៏ដូចជាអាងហែលទឹកផងដែរ។ នៅឆ្នាំនេះ រដ្ឋបាល Healey-Driscoll បានដំឡើងប្រាក់ម៉ោងសម្រាប់ បុគ្គលិកអាងហែលទឹក និងតាមមាត់ទឹកដល់ចន្លោះពី $22 ទៅ $27។ បេក្ខជនដែលមានលក្ខណៈសម្បត្តិ គ្រប់គ្រាន់អាចទទួលបានរហូតដល់ $1,000 ជាប្រាក់បន្ថែមនៅពេលចុះហត្ថលេខាការងារ។ សម្រាប់ព័ត៌មានបន្ថែម សូមចូលទៅកាន់ [គេហទំព័រស្ដីពីព័ត៌មានអ្នកជួយសង្រ្គោះ](http://www.mass.gov/lifeguards) របស់នាយកដ្ឋានអភិរក្ស និងការកម្សាន្ត។

**សុវត្ថិភាពបង្អួច**

ការធ្លាក់គឺជាមូលហេតុចម្បងនៃការរងរបួសរបស់កុមារ។ ការធ្លាក់ពីបង្អួចដែលពាក់ព័ន្ធនឹងកុមារតូចៗគឺធ្ងន់ធ្ងរ ជាពិសេស – តែក៏អាចជៀសវាងបានផងដែរ។ សំណាញ់ការពារសត្វល្អិត មិនរឹងមាំគ្រប់គ្រាន់ដើម្បីការពារកុមារ ពីការធ្លាក់ចេញពីបង្អួចនោះទេ។ ដើម្បីទប់ស្កាត់ការធ្លាក់ពីបង្អួច ឪពុកម្តាយ និងអ្នកថែទាំគួរតែ៖

* ទុកដាក់គ្រឿងសង្ហារិម – និងរបស់អ្វីមួយដែលក្មេងអាចតោងឡើងបាន – នៅឱ្យឆ្ងាយពីបង្អួច។
* សូមបើកបង្អួចផ្នែកខាងលើជំនួសឱ្យផ្នែកខាងក្រោម នៅពេលដែលអាចធ្វើទៅបាន ហើយចាក់សោទ្វារ និងបង្អួចដែលមិនបានបើកប្រើប្រាស់ទាំងអស់។
* សូមប្រាកដថាតាមមើលកុមារជានិច្ច។
* ដំឡើងចម្រឹងការពារនៅបង្អួចដែលងាយស្រួលនិងរហ័សក្នុងការបើកឬយកចេញ ដែលអាចរកទិញបាន ភាគច្រើននៅតាមហាងលក់គ្រឿងដែក (hardware stores)។

ដើម្បីស្វែងយល់បន្ថែមអំពីការការពារកុមារមិនឱ្យរងរបួស សូមចូលទៅកាន់គេហទំព័រ [របស់ DPH ស្ដីពីកម្មវិធី ការពារ និងគ្រប់គ្រងការរងរបួស](https://www.mass.gov/orgs/injury-prevention-and-control-program) ។

សម្រាប់ការណែនាំបន្ថែមស្តីពីការការពារកុមារពីការធ្លាក់ អាចស្វែងរកបាននៅលើ [គេហទំព័របង្ការការធ្លាក់](https://www.cdc.gov/injury/features/child-injury/index.html)របស់ មជ្ឈមណ្ឌលគ្រប់គ្រងនិងបង្ការជំងឺរបស់សហរដ្ឋអាមេរិក (US Centers for Disease Control and Prevention)។

**សុវត្ថិភាពរថយន្ត**

ការទុកកុមារ និងសត្វចិញ្ចឹមឱ្យនៅខាងក្នុងយានជំនិះចោល អាចមានគ្រោះថ្នាក់ខ្លាំងណាស់។ ក្នុងខែរដូវក្តៅនៅ តំបន់ New England សីតុណ្ហភាពនៅក្នុងឡានបិទជិតអាចកើនឡើងយ៉ាងឆាប់រហ័ស ហើយយានជំនិះអាច ក្លាយជាកន្លែងគ្រោះថ្នាក់ដល់ស្លាប់សម្រាប់កុមារ ឬសត្វចិញ្ចឹមដែលទុកចោលឱ្យនៅខាងក្នុងនោះ សូម្បីតែក្នុង រយៈពេលខ្លីក៏ដោយ។

ដើម្បី​រក្សា​សុវត្ថិភាព​កុមារ និង​សត្វ​ចិញ្ចឹមទាំងពេលនៅ​ក្នុង និង​នៅជុំវិញ​រថយន្ត៖

* មិនត្រូវ ទុកកុមារ ឬសត្វចិញ្ចឹមឱ្យនៅម្នាក់ឯងក្នុងយានជំនិះឈប់សំចតដាច់ខាត ទោះបីជាពួកគេកំពុង គេងលក់ ឬដាក់ខ្សែក្រវាត់សុវត្ថិភាពរួច​ ហើយបើទោះបីជាបង្អួចបើកចោលក៏ដោយ។
* ពិនិត្យផ្នែកខាងក្នុងរថយន្តជានិច្ច – ខាងមុខ និងខាងក្រោយ – មុនពេលចាក់សោទ្វារ ហើយដើរ ចាកចេញ។
* ប្រសិនបើបាត់កុមារ សូមពិនិត្យយានជំនិះរបស់អ្នកជាមុនសិន រួមទាំងឃ្លុបរថយន្តផងដែរ។
* ធ្វើកិច្ចការដើម្បីរំលឹកខ្លួនឯងថាមានក្មេង ឬសត្វចិញ្ចឹមនៅក្នុងយានជំនិះ ដូចជាដាក់កាបូប ឬកាបូបយួរ របស់អ្នកនៅកៅអីខាងក្រោយ ដូច្នេះអ្នកនឹងពិនិត្យមើលនៅទីនោះនៅពេលអ្នកចាកចេញពីយានយន្ត។
* ចាក់សោឡានរបស់អ្នកជានិច្ច ហើយទុកកូនសោឱ្យឆ្ងាយពីដៃរបស់កុមារ។
* ត្រូវប្រាកដថាតាមមើលកុមារយ៉ាងជិតដិត នៅពេលដែលពួកគេកំពុងលេងនៅជិតរថយន្តឈប់សំចត។

**ប្រសិនបើអ្នកឃើញកុមារ ឬសត្វចិញ្ចឹមតែម្នាក់ឯងនៅក្នុងឡានដែលមានសីតុណ្ហភាពក្តៅ សូមហៅទូរសព្ទទៅ ប៉ូលីស។ ប្រសិនបើ​ពួកគេ​មានទុក្ខភ័យដោយសារ​កម្ដៅ​ខ្លាំង សូមនាំ​ពួកគេ​ចេញ​ឱ្យបាន​លឿន​តាម​ដែល​អាច​ធ្វើ​ទៅបាន ហើយ​ទូរសព្ទ​ទៅ​លេខ 911 ជាបន្ទាន់​។**

សូមចាំថា កុមារទាំងអស់ដែលមានអាយុ 12 ឆ្នាំចុះក្រោមគួរតែជិះនៅកៅអីខាងក្រោយ ដោយដាក់ខ្សែក្រវាត់ សុវត្ថិភាព​ឱ្យបានត្រឹមត្រូវ ទោះបីជាការធ្វើដំណើររយៈពេលខ្លីក៏ដោយ។ ទារក និងកុមារទើបចេះដើរតេះតះ គួរតែស្ថិតនៅលើកៅអីរថយន្តបែរមុខទៅក្រោយ (rear-facing car seats) រហូតដល់ពួកគេឡើងដល់ទម្ងន់ ឬកម្ពស់អតិបរមាដែលត្រូវបានណែនាំដោយក្រុមហ៊ុនផលិតកៅអីរថយន្ត។ យ៉ាង​ហោច​ណាស់ កុមារ​គួរ​ជិះនៅលើកៅអីរថយន្តបែរមុខទៅក្រោយ​រហូត​ដល់​ពួកគេមានអាយុ​យ៉ាង​តិច​ 1 ឆ្នាំ និង​មាន​ទម្ងន់​យ៉ាង​តិច ​20 ផោន។ អ្នកអាចស្វែងរកព័ត៌មានបន្ថែមអំពីសុវត្ថិភាពអ្នកដំណើរជាកុមារនៅលើ [គេហទំព័រ](https://www.mass.gov/info-details/transportation-safety-and-injury-prevention)របស់ DPH។

**ការបង្ការមិនឱ្យកើតជំងឺឆ្កែឆ្កួត**

ថនិកសត្វទាំងអស់ (សត្វដែលមានរោម) អាចកើតជំងឺឆ្កែឆ្កួត ហើយជាធម្មតាមានសត្វកើតជំងឺឆ្កែឆ្កួតច្រើនជាង 100 ក្បាលត្រូវបានរកឃើញជារៀងរាល់ឆ្នាំនៅក្នុងរដ្ឋម៉ាសាជូសេត។ ភាគច្រើននៃករណីទាំងនេះកើតឡើងចំពោះ សត្វព្រៃដូចជា សត្វសំពោច (raccoons) សត្វស្ការ (skunks) ប្រចៀវ កំប្រុក (woodchucks) និងកញ្ជ្រោង ប៉ុន្តែសត្វចិញ្ចឹមមួយចំនួន (ជាពិសេសឆ្មា) និងសត្វនៅតាមកសិដ្ឋានផ្សេងទៀតក៏កើតជំងឺឆ្កែឆ្កួតផងដែរ។

មនុស្ស​អាច​ប្រឈម​នឹង​វីរុសឆ្កែឆ្កួត នៅពេល​សត្វ​ដែលផ្ទុកវីរុសនេះខាំពួកគេ ឬ​នៅពេល​ទឹកមាត់​របស់ពពួក​សត្វឆ្លងចូលទៅក្នុង​ស្នាមរលាត់ ឬ​ភ្នែក ច្រមុះ ឬ​មាត់​របស់​មនុស្ស​។ អ្នកដែលត្រូវបានសត្វខាំ ឬក្រញៅ ឬអ្នកដែលឃើញសត្វប្រចៀវនៅក្នុងបន្ទប់មានមនុស្សកំពុងគេង ឬមានក្មេងតូចៗ ឬមានសត្វចិញ្ចឹម គួរតែទូរសព្ទ ទៅក្រុមប្រឹក្សា​សុខាភិបាល​តាមមូលដ្ឋានរបស់ពួកគេ ឬផ្នែកជំងឺរាតត្បាតរបស់ DPH តាមរយៈលេខ 617-983-6800 សម្រាប់ដំបូន្មានផ្សេងៗ។

វិធានការបង្ការជំងឺឆ្កែឆ្កួតផ្សេងទៀតរួមមាន៖

* សូមបង្រៀនកុមារកុំឱ្យចូលទៅជិតសត្វដែលពួកគេមិនស្គាល់ – បើទោះបីជាសត្វទាំងនោះមើលទៅមាន ភាពរួសរាយរាក់ទាក់ក៏ដោយ។
* សូមរាយការណ៍ទៅមន្ត្រីគ្រប់គ្រងសត្វក្នុងតំបន់ ប្រសិនបើមានសត្វណាមួយមើលទៅដូចជាឈឺ ឬមានរបួស។
* រីករាយទស្សនាសត្វព្រៃពីចម្ងាយ ហើយមិនត្រូវចាត់ទុកពួកវាជាសត្វចិញ្ចឹមឡើយ។
* សូមប្រាកដថាសត្វចិញ្ចឹមត្រូវបានចាក់វ៉ាក់សាំងប្រឆាំងនឹងជំងឺឆ្កែឆ្កួត។ យោងតាមច្បាប់ សត្វឆ្កែ ឆ្មា និងសំពោចស្បូវ (ferrets) ទាំងអស់ត្រូវតែទទួលការចាក់វ៉ាក់សាំងការពារជំងឺឆ្កែឆ្កួតជាប្រចាំ។
* មិនត្រូវទុកអាហារ ឬទឹកឱ្យសត្វចិញ្ចឹមនៅខាងក្រៅឡើយ។ សូម្បីតែចានទទេក៏អាចទាក់ទាញសត្វព្រៃ និងសត្វវង្វេងបានដែរ។
* សូមកុំឱ្យសត្វចិញ្ចឹមដើរដោយសេរី។ ឱ្យពួកវានៅក្នុងទីធ្លាដែលមានរបង ឬមានខ្សែចង។
* សូមគ្របធុងសំរាមឱ្យបានជិតល្អ។ ធុងសំរាមដែលចំហចោលអាចទាក់ទាញសត្វព្រៃឬសត្វវង្វេងបាន។
* សូមបិទបំពង់ផ្សែង និងជួសជុលប្រហោងនៅក្នុងបន្ទប់ឡៅតឿ បន្ទប់ក្រោមដី និងរានហាល ដើម្បីជួយ ការពារសត្វព្រៃ ដូចជាសត្វប្រចៀវ និងសត្វសំពោច (raccoons) មិនឱ្យចូលក្នុងផ្ទះ។

###